PATVIRTINTA

Šilutės r. Juknaičių pagrindinės mokyklos

direktoriaus 2017 m. rugsėjo 11 d.

įsakymu Nr. V1- 120

**SMURTO IR PATYČIŲ PREVENCIJOS IR INTERVENCIJOS VYKDYMO MOKYKLOJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Smurto ir patyčių prevencijos ir intervencijos vykdymo mokykloje tvarkos aprašas (toliau – Tvarkos aprašas) nustato mokyklos prevencijos ir intervencijos priemonių sistemą saugiai nuo smurto ir patyčių (įskaitant ir patyčias kibernetinėje erdvėje) aplinkai kurti mokykloje.

2. Prevencijos priemonės, nukreiptos į visus mokyklos mokinius, padeda išvengti problemų (pvz., patyčių ar kitokio smurto) atsiradimo ir mažinti egzistuojančių problemų mastą. Tiems mokiniams, kuriems visos mokyklos taikomos prevencijos priemonės nepaveikios ir jų nepakanka, taikomos papildomos prevencijos priemonės ar programos, teikiama švietimo pagalba.

3. Prevencijos tikslas – sukurti saugią, mokinio asmenybės augimui, brandai ir ugdymuisi palankią aplinką mokykloje, kurioje mokiniai jaučiasi gerbiami, priimti, saugūs, jų nuomonė ir siūlymai yra išklausomi ir vertinami. Psichologinė mokinių savijauta ir saugumas mokykloje susijęs su emocine mokinių, mokyklos darbuotojų, tėvų (toliau – mokyklos bendruomenės nariai) gerove, jų tarpusavio santykiais.

4. Mokykloje draudžiama bet kokia smurto forma, nukreipta:

* 1. mokinių prieš mokinius;
  2. mokyklos darbuotojų prieš mokinius;
  3. mokinių prieš mokyklos darbuotojus;
  4. mokyklos darbuotojų prieš kitus tos įstaigos darbuotojus;
  5. mokinių tėvų (globėjų, rūpintojų) prieš mokinius, mokytojus.

5. Visi mokyklos darbuotojai reaguoja į smurtą ir patyčias nepriklausomai nuo smurto ir patyčių formos, turinio, lyties, amžiaus, socialinio statuso, religinės ar tautinės priklausomybės ar kitų asmens ypatybių.

6. Tvarkos apraše vartojamos sąvokos:

**Smurtas** – kaip ši sąvoka apibrėžta Lietuvos Respublikos apsaugos nuo smurto artimoje aplinkoje įstatyme. Šiame įstatyme išskiriamos šios smurto formos:

**patyčios** – psichologinę ar fizinę jėgos persvarą turinčio asmens ar asmenų grupės kitam asmeniui daromi tyčiniai pasikartojantys veiksmai, kuriais siekiama pažeminti jo reputaciją ar orumą, jį įžeisti, įskaudinti ar kitaip sukelti jam psichologinę ar fizinę žalą;

**patyčios kibernetinėje erdvėje** – patyčios iš kito asmens naudojantis informacinėmis technologijomis ar informacinės visuomenės informavimo priemonėmis, siekiant įbauginti tą asmenį, pakenkti jo reputacijai ar kitokiu būdu jį pažeminti, neatsižvelgiant į tai, ar patyčių informacija siunčiama asmeniškai, ar paskleidžiama neapibrėžtam gavėjų skaičiui;

**vaiko nepriežiūra** – vaiko atstovo pagal įstatymą ar už vaiko priežiūrą atsakingo asmens nuolatinis nepakankamas pagrindinių vaiko fizinių ir dvasinių poreikių tenkinimas ar netenkinimas, keliantis grėsmę vaiko fizinei, protinei, emocinei ir socialinei sveikatai ir raidai.

**Prevencija** – tai priemonės ir būdai, kuriais siekiama užkirsti kelią socialinės rizikos veiksniams atsirasti arba jų įtakai sumažinti, stiprinti apsauginius veiksnius.

**Intervencija** – mokyklos vadovo, pavaduotojų, mokytojų, švietimo pagalbos specialistų ir kitų darbuotojų koordinuoti veiksmai, nukreipti į smurto ir patyčių stabdymą, taip pat – švietimo pagalbos priemonių visuma.

**Patyčias patiriantis vaikas** – mokinys, iš kurio yra tyčiojamasi.

**Besityčiojantysis** – mokinys ar suaugęs, inicijuojantis patyčias ir/ar prisidedantis prie jų.

**Patyčias patiriantis suaugęs** – administracijos atstovas, mokytojas, švietimo pagalbos specialistas ar kitas darbuotojas, iš kurio tyčiojasi mokinys (-iai).

**Patyčių stebėtojas** – mokinys, matantis ar žinantis apie patyčias.

7. Tvarkos aprašas parengtas vadovaujantis Lietuvos Respublikos švietimo įstatymu, Smurto prevencijos įgyvendinimo mokyklose rekomendacijomis, Rekomendacijomis mokykloms dėl smurto artimoje aplinkoje atpažinimo kriterijų ir veiksmų, kilus įtarimui dėl galimo smurto artimoje aplinkoje.

**II SKYRIUS**

**SMURTO IR PATYČIŲ STEBĖSENA IR PREVENCIJA MOKYKLOJE**

8. Smurto ir patyčių prevencija ir intervencija yra svarbi mokyklos veiklos dalis, kurios planavimu, organizavimu ir stebėsena rūpinasi mokyklos direktorius, Vaiko gerovės komisijos nariai, klasių auklėtojai, o jos vykdyme dalyvauja visi mokyklos bendruomenės nariai.

9. Mokykloje Vaiko gerovės komisijos nariai, klasių auklėtojai, mokyklos administracija sistemingai vykdo smurto ir patyčių stebėseną:

9.1. nuosekliai ir cikliškai (ne rečiau kaip kartą per pusmetį) yra vertinama esama situacija mokykloje, naudojant Olweus programos apklausos rezultatus, veiklos kokybės įsivertinimo priemones, pokalbius, stebėjimus ir kt.;

9.2. atliekama mokykloje fiksuotų pranešimų apie smurtą ir patyčias atvejų analizė;

9.3. klasių auklėtojai Mokyklos vaiko gerovės komisijai pateikia apibendrintą informaciją apie mokinių savijautą klasėje iš įsivertinimo lapų „Aš klasėje“ ne rečiau kaip kartą per pusmetį;

9.4. situacijos vertinimą, atvejų analizę, auklėtojų pateiktą informaciją apibendrina Mokyklos vaiko gerovės komisija;

9.5. gauti rezultatai pristatomi mokyklos bendruomenei visuotinių susirinkimų, klasių mokinių tėvų susirinkimų metu ir panaudojami prevencijos ir intervencijos priemonių planavimui, konkrečių priemonių numatymui;

9.6. į planavimo ir įgyvendinimo procesą įsitraukia visi mokyklos bendruomenės nariai, sprendimų ieškoma kartu diskutuojant ir tariantis Mokytojų tarybos posėdžiuose, Ugdymo grupių susirinkimuose, Mokymosi ir supervizijų grupių susirinkimuose;

9.7. mokslo metų pabaigoje yra vertinamas taikytų priemonių veiksmingumas, analizuojami pasiekti rezultatai ir numatomos tolesnės galimybės taikyti konkrečias priemones ir prevencines programas Mokytojų tarybos posėdyje;

9.8. teikiami siūlymai mokyklos direktoriui dėl smurto ir patyčių prevencijos ir intervencijos priemonių įgyvendinimo mokykloje, mokyklos darbuotojų kvalifikacijos tobulinimo smurto ir patyčių prevencijos ir intervencijos srityje, prevencinių programų taikymo ir kitais klausimais.

10. Mokykloje diegiama Olweus programos kokybės užtikrinimo sistema, kurioje dalyvauja visa mokyklos bendruomenė.

11. Skatinamas aktyvus mokinių įsitraukimas bei dalyvavimas mokyklos ir bendruomenės gyvenime:

11.1. mokinių tarybos problemų sprendimo komitetas teikia siūlymus mokyklos administracijai apie egzistuojančias problemas bei galimas priemones joms spręsti;

11.2. mokiniai organizuoja ir dalyvauja įvairiose socialinėse ir pilietinėse akcijose mokykloje bei bendruomenėje.

12. Mokinių tėvai įtraukiami į prevencijos bei intervencijos priemonių planavimą klasių tėvų susirinkimuose, atliekant apklausas, organizuojant specialius susitikimus bei diskusijas.

13. Mokyklos pedagoginiai darbuotojai ne rečiau kaip 1 kartą per metus tobulina kvalifikaciją mokinių socialinių ir emocinių kompetencijų ugdymo srityje. Taip pat tobulina asmenines socialines emocines kompetencijas.

14. Mokykla planuodama ir įgyvendindama prevencijos ir intervencijos priemones bendradarbiauja su Šilutės, Juknaičių ir Usėnų seniūnijomis, Šilutės r. Švietimo pagalbos tarnyba, Vaikų teisių apsaugos skyriumi ir kitomis suinteresuotomis institucijomis.

**III. SKYRIUS**

**SMURTO IR PATYČIŲ INTERVENCIJA**

15. Visais įtariamų ir realių patyčių ar smurto atvejais kiekvienas mokyklos administracijos atstovas, mokytojas ar švietimo pagalbos specialistas, mokyklos Vaiko gerovės komisijos narys, kitas darbuotojas reaguodamas:

15.1. įsikiša įtarus ar pastebėjus smurtą ar patyčias – nutraukia bet kokius įtarimą keliančius veiksmus, esant elektroninių patyčių atvejui, išsaugo įrodymus;

15.2. jei vaikui reikia pagalbos, kreipiasi į pagalbą galinčius suteikti asmenis (tėvus (globėjus, rūpintojus) ar mokyklos darbuotojus) ar institucijas (pvz., policija, greitoji pagalba, VTAS);

15.3. primena vaikui, kuris tyčiojasi, mokyklos nuostatas ir elgesio taisykles;

15.4. kreipiasi į vaiko, patyrusio patyčias, smurtą klasės auklėtoją, ikimokyklinių grupių auklėtoją, socialinį pedagogą, kurie imasi veiksmų, numatytų tvarkos apraše. Elektroninių patyčių atveju pateikia išsaugotus įrodymus.

16. Klasės auklėtojas gavęs informaciją apie įtariamas ar įvykusias patyčias ar smurtą:

* 1. išsiaiškina situaciją, nustato, ar tai patyčių atvejis;

16.2. organizuoja individualius pokalbius su patyčių dalyviais, informuoja tėvus (globėjus, rūpintojus), esant poreikiui kviečia juos dalyvauti pokalbiuose;

* 1. prašo mokinių parašyti paaiškinimą;
  2. stebi situaciją, bendradarbiauja su socialiniu pedagogu, tėvais;

16.5. nesiliaujant patyčioms, smurtui užpildo Smurto ir patyčių atvejų registracijos žurnalą ir protokolą, kurį perduoda socialiniam pedagogui;

16.6. esant sudėtingesnei situacijai inicijuoja Vaiko gerovės komisijos posėdį.

17. Ikimokyklinių grupių auklėtojas gavęs informaciją apie įtariamas ar įvykusias patyčias ar smurtą:

17.1. išsiaiškina situaciją, nustato, ar tai patyčių atvejis;

17.2. organizuoja individualius pokalbius su patyčių dalyviais, informuoja tėvus (globėjus, rūpintojus), esant poreikiui kviečia juos dalyvauti pokalbiuose;

17.3. informuoja direktoriaus pavaduotoją ugdymui;

17.4. stebi situaciją, bendradarbiauja su socialiniu pedagogu, tėvais;

17.5. nesiliaujant patyčioms, smurtui užpildo Smurto ir patyčių atvejų registracijos žurnalą ir protokolą, kurį perduoda socialiniam pedagogui;

17.6. esant sudėtingesnei situacijai inicijuoja Vaiko gerovės komisijos posėdį.

18. Socialinis pedagogas, gavęs informaciją apie įtariamas ar įvykusias patyčias ar smurtą:

* 1. išsiaiškina situaciją, nustato, ar tai patyčių atvejis;

18.2. organizuoja individualius pokalbius su patyčių dalyviais, informuoja tėvus (globėjus, rūpintojus), esant poreikiui kviečia juos dalyvauti pokalbiuose;

* 1. prašo mokinių parašyti paaiškinimą;
  2. informaciją perduoda klasės auklėtojui;
  3. stebi situaciją, bendradarbiauja su tėvais, klasės auklėtoju;
  4. užpildo Smurto ir patyčių atvejų registracijos žurnalą ir protokolą;
  5. esant sudėtingesnei situacijai inicijuoja vaiko gerovės komisijos posėdį.

1. Vaiko gerovės komisija, įvertinusi turimą informaciją:

19.1. numato veiksmų planą (gali būti individualūs pokalbiai su skriaudėju, skriaudžiamuoju, stebėtojais, jų tėvais, klase, kt. priemonės), supažindina su jo nevykdymo pasekmėmis skriaudėją ir jo tėvus (globėjus, rūpintojus); esant poreikiui sudaro veiksmų planą;

19.2. informuoja mokyklos vadovą apie esamą situaciją.

20. Mokyklos direktorius tais atvejais, kai smurtauja ar smurtą patiria mokinys, apie pastebėtą smurto atvejį nedelsdamas, bet ne vėliau kaip kitą darbo dieną, praneša ir smurtaujančio (smurtaujančių), ir smurtą patyrusio (patyrusių) mokinio (mokinių) tėvams (globėjams, rūpintojams), Vaiko teisių apsaugos skyriui, policijai.

21. Mokyklos direktorius tais atvejais, kai smurtauja ar smurtą patiria mokytojai, kiti švietimo įstaigos darbuotojai apie įvykusį smurto faktą nedelsdamas, bet ne vėliau kaip kitą darbo dieną, praneša Šilutės švietimo pagalbos tarnybai dėl psichologinės pagalbos teikimo ir rekomenduoja smurtavusiam ar smurtą patyrusiam asmeniui kreiptis psichologinės pagalbos.

22. Smurtavęs (smurtavę) ir smurtą patyręs (patyrę) nepilnametis (nepilnamečiai) asmuo (asmenys) kartu su jį (juos) lydinčiais tėvais (globėjais, rūpintojais) privalo neatlygintinai nedelsdamas (nedelsdami), bet ne vėliau kaip per 5 darbo dienas nuo pranešimo apie smurto faktą momento, gauti psichologinę pagalbą.

23. Mokyklos direktorius imasi priemonių, kad jo vadovaujamos švietimo įstaigos mokiniai, jų tėvai (globėjai, rūpintojai) turėtų galimybę neatlygintinai gauti psichologinę pagalbą.

24. Mokytojams, švietimo įstaigos darbuotojams psichologinė pagalba neatlygintinai pradedama teikti nedelsiant, bet ne vėliau kaip per 5 darbo dienas nuo pranešimo apie smurto faktą momento, atvykus į Šilutės švietimo pagalbos tarnybą dėl psichologinės pagalbos teikimo.

25. Kitiems patyčių ar smurto dalyviams pagal individualius poreikius mokykloje teikiama švietimo pagalbos specialistų ar pedagogų pagalba.

**IV.  SKYRIUS**

**BAIGIAMOSIOS NUOSTATOS**

26. Visi dokumentai, esantys vaiko asmens byloje, ir duomenys, susiję su vaiku ir jo asmeniniu gyvenimu yra konfidencialūs ir naudojami tik tiek, kiek tai būtina atsakingiems fiziniams ar juridiniams asmenims atlikti pavestas funkcijas, užtikrinti vaiko teises ir teisėtus interesus.

27. Visi mokyklos bendruomenės nariai supažindinami su tvarkos aprašu pasirašytinai.

28. Tvarkos aprašas skelbiamas internetinėje svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_